**Cymeriadau’r Testament Newydd**

**Gwers 19 – Andreas**

**Gweddi:**

Drugarog Dduw, plygwn ger dy fron yn wylaidd ac yn ostyngedig, gan ofyn am dy fendith yn ein myfyrdod heddiw. Siarad gyda ni o’r newydd a rhanna dy air â ni. Wrth gofio heddiw am un o ddisgyblion Iesu yn oes y Testament Newydd, helpa ni i feddwl am ein rhan ni yn dy eglwys di. Amen.

**Darllen:** Ioan 12:20–28

**Cyflwyniad**

Enwir y disgyblion gan y pedwar efengylydd, a hynny yn gynnar yn eu cyflwyniadau am gyfnod Iesu yn cerdded ar hyd llwybrau Palesteina. Nid oes modd gwybod pa ganran o’r tair blynedd a gawn. Mwy na thebyg buont mewn mannau nad oes cofnod ohonynt, a bod digwyddiadau, cyfnodau o addysgu ac iacháu nad ydynt yn cael sylw penodol. Yn yr un modd, bydd y pedwar efengylydd yn defnyddio’r adnoddau a ddaeth i’w llaw i ddibenion penodol, gan gofio’u bod yn ysgrifennu mewn cyfnodau amrywiol ac i gynulleidfaoedd gwahanol. Mae’n wir dweud bod Marc a Luc yn ddibynnol ar ffynonellau eraill, ac er bod Mathew ac Ioan yn rhan o’r deuddeg disgybl, nid oes disgwyl eu bod yn cofio pob un manylyn.

Wrth nodi galw’r disgyblion, sylwn fod Mathew, Marc, Luc ac Ioan yn nodi enwau’r disgyblion mewn trefn wahanol ac nid ydynt yn cofnodi’r broses honno o alw yn yr un ffordd yn union. Nodwn fod enwau Pedr ac Andreas, Ioan ac Iago, yn agos i’r brig, ac yn amlwg yn creu cylch mewnol o blith gweddill y disgyblion. Daw enw Andreas yn gynnar yn adroddiad Ioan, gan gyfleu fod hwnnw wedi cael ei gyfareddu gan Iesu, ac ar ei gyfle cyntaf wedi mynd ar ôl ei frawd, Seimon Pedr, a‘i gymell yntau i ddilyn Iesu. Andreas a dywysodd eraill at Iesu, ac er nad oes cofnod o’i bregethu, bydd ei esiampl fel cenhadwr a chyflwynydd yn ddigon.

**Myfyrdod:**

Beth yw disgwyliadau’r cyhoedd o aelodau ffyddlon yr eglwysi, a beth yw syniad aelodau o waith gweinidogion a diaconiaid eglwysi?\* Mae gan weinidogion ystod amrywiol o ddoniau: rhai yn siaradwyr da, eraill yn ei chael yn haws i gymdeithasu nag eraill, rhai yn drefnwyr effeithiol, a galwyd eraill i gyfrannu fel awduron academaidd neu addysgwyr bywiog. Mae’r un amrywiaeth ymysg diaconiaid eglwysi; ni ellir disgwyl i bawb ragori ar bob agwedd o gyfrifoldebau diaconiaid. Wedi’r cyfan, gwaith tîm yw gweinidogaeth eglwys ac nid cyfrifoldeb unrhyw unigolyn penodol.

Oni ddylai pob aelod, felly, ddefnyddio pa ddoniau bynnag sydd ganddo neu ganddi i gyfrannu at fwrlwm bywyd eglwys? Mewn sefyllfa ddelfrydol, byddai gweld trefnu seddau ar ffurf cylch yn lle rhesi unffurf yn golygu nad oes blaen a chefn; roedd agwedd y Brenin Arthur a’i Fwrdd Crwn yn flaengar iawn.

Nid oes cofnod i Andreas bregethu’n gyhoeddus nac anfon llythyr at eglwys. Nid oes sôn iddo sefydlu eglwys na mynd ar daith genhadol benodol. Mae cynifer o ffeithiau na ddaethant i sylw Luc, awdur Llyfr yr Actau. Ond gwyddom fod Andreas yn un a ymatebodd i gyhoeddiad Ioan Fedyddiwr drwy gyfeirio at Iesu fel ‘Oen Duw’ (Ioan 1:40) ac a arweiniodd eraill at Iesu, fel yn hanes bwydo’r pum mil (Ioan 6:8,9), ac ymweliad y Groegiaid (Ioan 12:20–22). Roedd yn un a oedd oddi mewn i gylch o ffrindiau agos Iesu, yn berson dibynadwy a defnyddiol, yn un a welai waith a bwrw ati i’w wneud. Nid oedd yn berson i loetran yn y cysgodion pan oedd tasgau i’w cyflawni, a diolch am bob aelod eglwysig felly.

**Gweddi:**

Diolch, nefol Dad, am Andreas ac am bawb tebyg iddo sy’n sylweddoli bod cyfle i wasanaethu Iesu mewn ffordd dawel ac effeithiol. Os gweli ddefnydd Andreas ynom ni, Arglwydd, agor ein clustiau i glywed a’n llygaid i weld y cyfle i fod yn ddefnyddiol iti. Amen.

**Trafod ac ymateb**:

* Trafodwch ddisgwyliadau’r gymdeithas o aelodau eglwysig a disgwyliadau’r eglwys ei hun ohonynt ac o’r rhai sy’n cael eu galw i waith penodol yn eu plith. (Gw. y cwestiwn cyntaf ar ddechrau’r adran ‘Myfyrdod’\*).
* Beth oedd doniau arbennig Andreas? Sylwch ar y darlleniadau a roddir ym mharagraff olaf y ‘Myfyrdod’.
* ‘Lle bynnag yr wyf i, yno hefyd y bydd fy ngwasanaethwr’ (Ioan 12:26). Ydyn ni’n gosod ein hunain yn y man y mae Iesu ac yn barod i golli ein hunain wrth ei ganlyn a’i wasanaethu?